শ্রদ্ধেয় বনভন্তের দীর্ঘদিনের বন্ধুত্ব সম্পর্ক ছিল এমন এক মহাস্থবির বহুকাল পর একদিন তিনি বনবিহারে বেড়াতে এলেন। শ্রদ্ধেয় বনভন্তে প্রতিদিন ভোরে শিষ্যদের দেশনা করেন। এদিনও তিনি ধর্মদেশনা করছেন, আর আমরা শুনছি। অতিথি মহাস্থবিরকে সবার আগে বনভন্তের অতিনিকটে বসার আসন করে দিয়েছি। বনভন্তে সেদিন দেশনা প্রসঙ্গে হঠাৎ সন্তু-প্রসিতের দ্বন্দ্বে বহু চাকমা কলেজ-বিশ্ববিদ্যালয়ের ছাত্রকে নিহত হতে হচ্ছে, সে বিষয়ের উপর অতি উত্তোজিতভাবে বহুক্ষণ কথা বলছিলেন। এতে অতিথি ভন্তে মনক্ষুন্ন হয়ে বললেন, ভন্তে, আপনি চারি আর্যসত্যের উপরে কিছু বলেন না। আমি এসেছি আপনার কাছে চারি আর্যসত্যের উপর কিছু শুনতে। তখন বনভন্তে বললেন, তুমি তো চারি আর্যসত্যকে শুধু বইয়ের মধ্যেই দেখতে অভ্যস্ত। জীবনের মধ্যে তাকে না দেখলে সত্য উপলব্ধি হবে কী করে? এই যে, এতক্ষণ আমি চাকমাদের নিয়ে এত কথা বলছি, তা কোন সত্যের মধ্যে পড়ে? তা দুঃখসত্য নয় কি? ঠিক এভাবেই বুদ্ধজ্ঞানকে প্রত্যক্ষ করার অভিজ্ঞায় অভিজ্ঞ ছিলেন পূজ্য বনভন্তে। তাঁর এই জীবনদৃষ্টি অন্তরের গভীর আন্তরিকতায় এতই একাকার হয়ে গিয়েছিল যে, তিনি মানুষের চলমান জীবনে বিপথগামী কোনো আচরণ দেখলেই ভীষণ উত্তোজিত হয়ে পড়তেন সহজে। ফলে কেউ কেউ এ কারণে বনভন্তেকে ভুল বুঝতেন। তারা বলেন, ‘বনভন্তে যদি অর্হৎ হয়ে থাকেন, তাহলে এত উত্তেজিত হয়ে পড়েন কেন?’